
civil szervezetek egyszerűsített éves beszámolójához

1. A Promontor Alapítvány bemutatása
A Promontor Alapítványt 2022.01.20. napján alapították, a Fővárosi Bíróság 125.Pk.60.009/2022/2. sz. végzésével 13248. sorszám alatt vette nyilvántartásba.


Az Alapítvány nyilvántartási száma: 
01-01-0013248


adószáma: 
19321833-1-43


statisztika számjele:
19321833-8531-569-01

székhelye: 
1221 Budapest, Anna utca 13-15.


képviselője:
Bíró Ágnes, Kincses Katalin (önállóan)


induló vagyona: 
100 ezer Ft.


közhasznú jogállása: 
Nem közhasznú szervezet


tevékenységi köre: 
8531- Általános Középfokú Oktatás


beszámolási időszak: 
2024. 01. 20. - 2024. 12. 31.


fordulónap: 
2024. december 31.

könyvvizsgálatra kötelezett? 
Nem
2. Az alapítvány célja
Az Alapítvány célja a Budapest, XXII. Kerületi Budai Nagy Antal Gimnázium (1221 Budapest, Anna utca 13-15.) tanulóinak testi és szellemi fejlődését, nevelését, oktatását segítő eszközök (sportszerek, tanszerek, taneszközök) beszerzésének támogatása, valamint az iskola tanulói közvetlen környezetének, iskolai elhelyezésének javítása részben anyagi, részben természetbeni eszközökkel, külföldi nyelvgyakorlási lehetőségek, iskolai programok anyagi fedezetének biztosítása, hátrányos helyzetű diákok támogatása.

3. A vagyon felhasználásával kapcsolatos kimutatás:

2024. évi bevételek:
18 614 881 Ft


Rendezvény és alumni program bevétel
705 375 Ft


Kapott támogatások 
17 909 506 Ft


(a 2024-ban kapott támogatásokból 5 millió Ft-ot a következő évekre elhatároltunk.)

2024. évi működési költségek: 
18 379 004 Ft


Iskolafejlesztés (XXII. kerületi Önkormányzat támogatása + önrész)


 13 158 734 Ft

Iskolai rendezvények költségei (farsang, tanulmányi versenyek, grillparti, úszához 

busz)
 1 774 205 Ft

Rajz oktatáshoz eszközök
98 653 Ft 

Táblák, projektor, egyéb technikai eszközök 
1 175 565 Ft

Igénybe vett szolgáltatások (másolás, villanyszerelés klímához, zongorahangolás,

tárhely, weboldal, könyvelés, jogi szolgáltatás, stb.)
2 060 296 Ft


Bankköltség 
111 531 Ft

Az alapítvány 2024. évi vagyoni helyzete (adatok ezer Ft-ban)

Megnevezés 
Előző év
Tárgyév
 Változás


Saját tőke 
808
1 043
235


Induló tőke 
100
100
0


Tőke változás/eredménytartalék
583
707
124


Tárgyévi eredmény alaptevékenységből
125
236
111


Pénzeszközök egyenlege 
17 909
11 414
-6495


Eszköz összesen
21 081
13 569
-7512

Az alapítvány kívül központi költségvetési szervtől, elkülönített állami pénzalaptól, kisebbségi települési önkormányzattól, települési önkormányzatok társulásától, egészségbiztosítási önkormányzattól és mindezek szerveitől támogatást nem kapott. (Az alapítvány a XXII. kerületi önkormányzattól 2023. december végén 12,8 millió Ft. eszközfejlesztési támogatást kapott, mely támogatást a 2023/2024-í-es tanévben használtuk fel. A támogatás elszámolása 2024-ben megtörtént.)

Az alapítvány tisztségviselői tevékenységükért jövedelmet nem vettek fel.

4. Támogatási programok
Az alapítvány 2024. évben jogi személyektől 1 170 000 Ft, magánszemélyektől 7 197 260 Ft. vissza nem térítendő támogatást és összesen 1 744 295 Ft. célzott támogatást (másolásra, szekrényre, úszáshoz útiköltségre) kapott, a grillparty 705 375 Ft-os összeggel járult hozzá bevételeinkhez. Ebből az összegből valósítottuk meg idei céljainkat, de a kapott támogatás jelentős részét a következő évekre tartalékoljuk. 

5. Az Alapítvány tevékenységéről
A Promontor Alapítványt 2022. január 20-án jegyezték be.
Az Alapítvány célja a Budapest XXII. Kerületi Budai Nagy Antal Gimnázium tanulóinak testi és szellemi fejlődését, nevelését, oktatását segítő eszközök (sportszerek, tanszerek, taneszközök) beszerzésének támogatása, valamint az iskola tanulói közvetlen környezetének, iskolai elhelyezésének javítása részben anyagi, részben természetbeni eszközökkel, külföldi nyelvgyakorlási lehetőségek, iskolai programok anyagi fedezetének biztosítása, hátrányos helyzetű diákok támogatása.

Az alapítvány legnagyobb saját rendezvénye az idén is a kerti parti volt, amelyen vendégeink, budais szülők, öregdiákok, jelenlegi és egykori pedagógusok amellett, hogy egy kellemes estét töltöttek az iskolában, egyben alapítványunkat is támogatták. 

Az alapítvány ezenkívül segítséget nyújtott különböző iskolai programok megvalósításához. Ilyenek voltak a pályaorientációs nap, a farsang, gólyatábor, gólyaavató, állatok világnapja, Halloween-parti, Mikulás. A nevezési díjak átvállalásával segítettük tanulóink részvételét különböző versenyeken (Zrínyi- és Bólyai-verseny), a rajz oktatásához eszközöket szereztünk be, fejlesztettük a könyvtár állományát. Támogattuk az egész évben kiemelkedő munkát végzett DÖK-képviselők jutalomkirándulását. Az önkormányzat támogatásának köszönhetően különböző eszközöket (táblákat, projektorokat és a hozzájuk szükséges kiegészítőket), tanulói bútorokat (padokat, székeket) vásároltunk, felújítottunk több tantermet, valamint az első emeleti közösségi teret és tanulói mosdókat. 
6.
Beszámoló összeállításánál alkalmazott szabályrendszer és fogalmak

Szabályrendszer főbb jellemzői
Az alapítvány a számviteli törvény (2000. évi C. törvény), valamint az egyéb szervezetek beszámoló készítési és könyvvezetési kötelezettségeinek sajátosságairól szóló kormányrendelet (479/2016. (XII. 28.) kormányrendelet) előírásai szerint egyszerűsített éves beszámolót és közhasznúsági mellékletet készít.

Az egyszerűsített éves beszámoló a kormányrendelet 3. számú melléklete szerinti mérlegből és az 4. számú melléklete szerinti eredménykimutatásból áll.

Az alapítvány számviteli politikájában teljes egészében igazodik a fenti jogszabályok előírásaihoz. Könyveit ezeknek és a Magyarországon általánosan elfogadott számviteli elveknek megfelelően vezeti, magyar nyelven, kettős könyvvezetés keretében.

A könyvvezetés során szervezetünk elkülönítetten mutatja ki az alaptevékenységgel, valamint a  vállalkozási tevékenységgel kapcsolatos bevételeket, ráfordításokat (költségeket), kiadásokat.
Jelentős összegű hiba
Jelentős összegű a hiba, ha a hiba feltárásának évében, a különböző ellenőrzések során, egy adott üzleti évet érintően (évenként külön-külön) feltárt hibák és hibahatások - eredményt, saját tőkét növelő-csökkentő - értékének együttes (előjeltől független) összege meghaladja az ellenőrzött üzleti év mérleg-főösszegének 2 százalékát, illetve ha a mérlegfőösszeg 2 százaléka nem haladja meg az 1 millió forintot, akkor az 1 millió forint.

Nem jelentős összegű a hiba, ha a hiba feltárásának évében, a különböző ellenőrzések során, egy adott üzleti évet érintően (évenként külön-külön) feltárt hibák és hibahatások - eredményt, saját tőkét növelő-csökkentő - értékének együttes (előjeltől független) összege nem haladja meg a jelentős összegű hiba előzőek szerinti értékhatárát.
Kivételes nagyságú vagy előfordulású bevételek, költségek és ráfordítások
Amennyiben jogszabály vagy a számviteli politika más része eltérően nem rendelkezik, kivételes nagyságú vagy előfordulású bevételeknek, költségeknek és ráfordításoknak tekintjük azokat a tételeket, amelyeknek az értéke meghaladja a besorolásukhoz tartozó beszámolósor értékének 50%-át és az 1 millió forintot, valamint a szokásostól eltérő ügylethez kapcsolódnak és egyébként sem a tárgyévben, sem az azt megelőző évben nem fordultak elő.
Jelentős tételek
Amennyiben a számviteli politika más része eltérően nem rendelkezik, úgy a beszámolóban bemutatási kötelezettség szempontjából azon tételek minősülnek jelentősnek, melyek összege vagy eredményre gyakorolt hatása az 1 millió forintot meghaladja.
Értékcsökkenés kezelése
Megtervezése az egyedi eszköz várható használata, élettartama, fizikai avulása alapján történik. Az értékcsökkenést a bruttó érték alapján lineáris leírási módszerrel számoljuk el.

200 ezer forint alatti vagyoni értékű jogok, szellemi termékek, tárgyi eszközök bekerülési értékét a használatbavételkor értékcsökkenési leírásként egy összegben számoljuk el.
Adózási sajátosságok
Az alapítvány ÁFA tekintetében alanyi adómentességet választott, társasági adó fizetési kötelezettsége a tárgyévben nem keletkezett.
7.
További kiegészítések
Az alapítványnál a számviteli politikában meghatározott, kivételes nagyságú tételek a tárgyévben nem fordultak elő.

A tárgyévben nem volt az ellenőrzés során feltárt jelentős összegű hiba.

Az alapítvány a vezető tisztségviselők részére nem folyósított előleget és kölcsönt, a nevükben nem vállalt garanciális kötelezettséget.

Az alapítványnak nincs kapcsolt vállalkozása.

Az alapítványnak nincs olyan kötelezettsége, amelyeknek a hátralévő futamideje több mint 5 év. Zálogjoggal vagy hasonló jogokkal biztosított kötelezettségek, illetve biztosítékok nincsenek.

Valós értéken történő értékelést nem alkalmazzuk. Értékhelyesbítést, a piaci értéken történő értékelést nem alkalmazzuk
Az alapítványnál a tárgyévben foglalkoztatott munkavállalók átlagos statisztikai létszáma összesen 0 fő.
8.
A mérleg és az eredménykimutatás jelentős tételeinek bemutatása:
Eredménykimutatás:
Egyéb bevételekből kapott támogatások 5 815 ezer Ft, önkormányzattól kapott támogatás 12 800 ezer Ft.
Mérleg
Tárgyi eszközök: 2 006 ezer Ft. felújítások. 

Pénzeszközökön belül elszámolási betétszámla 11 412 ezer Ft.

Passzív időbeli elhatárolások Bevételek passzív időbeli elhatárolása 11 944 ezer Ft. (támogatások).
Budapest, 2025.05.22.

